Leikkona af indverskum uppruna sem síðustu fjögur ár hefur leikið eitt af aðalhlutverkunum í áströlsku sjónvarpsþáttunum Nágrönnum er hætt og sakar samstarfsfólk sitt um rasisma. Fleiri leikarar hafa stigið fram og segjast hafa þurft að sæta mismunun og kynþáttafordómum.
Ástralska sápuóperan Nágrannar eða Neighbours fjallar um líf íbúa á Ramsay-götu í Erinsborough, tilbúnu úthverfi Melbourne. Þættirnir hafa verið í framleiðslu síðan 1985 og hafa verið sýndir á Stöð 2 hér á landi í áraraðir.
Það þótti fréttaefni þegar leikkonan Sharon Joahl fékk hlutverk í þáttunum 2017 þar sem hún var sú fyrsta af indverskum uppruna. Nú hefur hún stigið fram og lýsir síðustu fjórum árum sem sársaukafullum. Joahl segist hafa ítrekað orðið fyrir rasisma í vinnunni, bæði beint og óbeint. Í langri yfirlýsingu frá leikonunni segist hún hafa reynt að leiða þetta hjá sér. Þá hafi fyrirtækið sem framleiðir þættina ekki aðhafst neitt þegar hún reyndi að fá aðstoð. Joahl segir að meðal annars hafi einn úr starfliði þáttanna látið hana vita af því að annar leikari í þáttunum talaði alltaf um hana sem þessa svörtu þegar hún heyrði ekki til. Þá segir Joahl að annar leikari hafi ítrekað hermt eftir Apu, indverska kaupamanninum úr Simpson-þáttunum sem talar ensku með miklum hreim, fyrir framan hana þótt hún hafi beðið hann að hætta. Joahl sagði upp í síðasta mánuði. Ástæða þess að hún segir frá sinni reynslu núna er að tveir aðrir leikarar úr þáttunum greindu frá því í síðustu viku að þau hafi orðið fyrir kynþáttafordómum. Fyrirtækið Fremantle sem framleiðir þættina gaf þá út yfirlýsingu þar sem kemur fram að slík hegðun sé ekki látin ótalin og málið verði rannsakað.
Þrír leikarar úr áströlsku sápuóperunni Nágrönnum segjast hafa orðið fyrir rasisma í vinnunni. Leikkona af invdverskum uppruna sem lék eitt aðalhlutverkið hætti í síðasta mánuði. 